בס"ד

**ושכותי כפי עליך עד עברי**

**לפרשת כי-תשא**

**הרב יצחק דור - ראש הישיבה**

"ויהי ברדת משה מהר סיני ושני לוחות העדות ביד משה ברדתו מן ההר, ומשה לא ידע **כי קרן עור פניו בדברו אתו**, וירא אהרון וכל בני ישראל את משה, והנה **קרן עור פניו** ויראו מגשת אליו... ויכל משה מדבר איתם ויתן על פניו מסווה... ויראו בני ישראל את פני משה **כי קרן עור פני משה** והשיב משה את המסווה על פניו עד בואו **לדבר אתו**".

מהיכן קרנו פניו של משה? כנראה מהמתרחש בפסוקים הללו: "ודבר ה' עם משה **פנים אל פנים** כאשר ידבר איש אל רעהו", או כפי עדות הקב"ה בספר במדבר: "**פה אל פה** אדבר בו ומראה ולא בחידות ותמונת ה' יביט".

האם קרנו פניו של משה במפגש שלו עם הקב"ה בלוחות הראשונים? הרי "קרינת הפנים" היא ביטוי של מהפיכה רוחנית שעובר משה בעקבות המפגש עם השכינה, בעקבות הדיבור של הקב"ה אתו פנים בפנים, ואז מתקיים בו הפסוק בתהילים ד': "רבים אומרים מי יראנו טוב, נסה עלינו **אור פניך ה'"**, והתקיים בו גם: **"חכמת אדם תאיר פניו",** וכשהחכמה היא דבר ה' "בדברו אתו", הרי שמתוכו של משה, מתוך פנימיותו זה פשוט מאיר החוצה.

לכאורה באופן פשוט, נתינת התורה והיותו של משה בהר ארבעים יום וארבעים לילה, הם אלה שגרמו לו להארת הפנים ולקרינת עור פניו. מה עוד שבמאורע הגדול הזה אומרת לנו התורה "**פנים בפנים** דיבר ה' עמנו בהר מתוך האש".

הרי שגם עם ישראל כולו הגיע למדרגה גבוהה במעמד הר סיני, ובודאי משה רבינו. ואכן כך מופיע בתנחומא: "בשעה שהיה הקב"ה מלמדו תורה, מניצוצות שיצאו מפי השכינה נטל קרני ההוד"

אבל, נשאלת שאלה גדולה? לפי פשטי הכתובים, פרשה קרינת עור פני משה מתרחשת רק לאחר חטא העגל ולוחות שניים. רק אז מציינת לנו התורה את הארוע של הוד פני משה ואת הצורך לתת על פניו מסווה.

אכן כך מפרש רש"י: "רבותינו אמרו מן המערה (נקרת הצור), שנתן הקב"ה ידו על פניו שנאמר: 'ושכותי כפי עליך עד עובר'".

כלומר באופן מפתיע הוד פני משה לא נובע מן **ההתגלות** אלא מן **ההסתרה**. הסתרת פניו של משה רבינו ע"י הקב"ה, נתינת "כף היד" של הקב"ה על פניו של משה **כביכול,** היא זאת שגרמה להוד פני משה.

דבר מדהים מלמד אותנו הקב"ה בפרשת השבוע. דוקא ההסתר, הכיסוי, הענווה וההבנה: "שלא תוכל לראות את פני כי לא יראני האדם וחי", כלומר שאין באדם היכולת להבין ולהשיג את הכל, היא זאת המביאה להבנה ולהשגה היותר גדולה שמבטאת בקרינת עור הפנים.

כשמשה רבינו עובר את ההתגלות בנקרת הצור, ומבין "שראית את אחורי ופני לא יראו", כשקב"ה מכסה אותו כדי שלא יראה "פנים בפנים", כשהכל מכוסה בי"ג מידות רחמים, רק אז באמת נשלמת ההתגלות שגורמת להפנמה יותר גדולה של המסר האלוקי, ותורת ה' הבוערת מתוך משה מקרינה החוצה.

את הדבר הזה כבר ראו חז"ל במעמד ההתגלות בסנה. אז נאמר: "ויסתר משה פניו כי ירא מהביט אל האלוקים", וממילא מובנת דרשת חז"ל: **"בזכות ויסתר משה פניו זכה לתמונת ה' יביט".**

**שבת שלום ומבורך!**